Den nye skole i Aabybro indvies officielt den 15. september, og det bliver med royalt besøg af Kronprinsessen.

Siden 2012 har planlægning og byggeriet af den nye skole i Aabybro været i gang. Skolen blev taget i brug 11. august, og bliver nu officielt indviet af Kronprinsesse Mary 15. september. ”Byggeriet af skolen er den største investering i Jammerbugt Kommunes historie. Med det gennemførte byggeri er vi nået i mål med vores vision om at bygge en skole, der er tilpasset den seneste skolereform, når det gælder det læringsmæssige og pædagogiske miljø. Derfor er vi meget stolte over, at Hendes Kongelige Højhed Kronprinsessen indvier skolen”, fortæller Borgmester Mogens Gade i en pressemeddelelse. Kronprinsessen vil under indvielsen besøge begge afdelinger af skolen og binde dem sammen ved at spadsere via banestien fra Aaby Sdr. Gade-afdelingen til Kattedamsvej-afdelingen. Ved indvielsen vil Kronprinsessen afsløre et maleri af kunstneren Mette Rehné. Herefter vil Kronprinsessen besøge 0. klasserne og overvære forskellige aktiviteter. Arrangementet 15. september er fra kl. 10.45 – 12.00.